|  |  |
| --- | --- |
| **КОНСУЛТАЦИОНЕН ДОКУМЕНТ** | |
| **1. ОСНОВНА ИНФОРМАЦИЯ ЗА КОНСУЛТАЦИЯТА** | |
| **1.1.** | Въведение:  Министерството на земеделието, храните и горите (МЗХГ) организира обществена консултация по реда на Глава втора, Раздел V от Наредбата за обхвата и методологията за извършване на оценка на въздействието по концепция на нов Закон за ветеринарномедицинската дейност (ЗВД).  Законопроектът ще бъде изготвен в рамките на Програмата за пригодност и резултатност на регулаторната рамка (REFIT) на Комисията за по-добро регулиране – опростена и по-лесна за разбиране нормативна уредба, която да допринесе за очакваните ползи за гражданите и бизнес операторите, като в същото време ще намали административната тежест и свързаните с нея разходи.  Законопроектът има за цел да бъдат хармонизирани с националното законодателство изискванията на предложения пакет от нормативни актове на институции на Европейския съюз (ЕС), отнасящи се до Правото на Европейския съюз по отношение на агрохранителната верига и за защитата на здравето на хората и животните и ветеринарните лекарствени продукти (ВЛП).  Създаването на модерна и съвременна правна рамка ще осигури прилагане на правото на ЕС и въвеждане на национални мерки в областта на агрохранителната верига, чрез хармонизация на националната ветеринарномедицинска нормативна уредба. С ефективното ѝ правоприлагане ще се гарантира по най-добрия начин продоволствената сигурност в Република България и осъществяването на официалните ни ангажименти като държава членка на ЕС за постигането на един от основните принципи за създаването му – свободно движение на животни и животински продукти на територията на Европейския съюз. |
| **1.2.** | Цели на консултацията:  Чрез обществената консултация се канят всички заинтересовани страни да дадат предложения и коментари по концепцията на нов ЗВД, която има за цел да представи основните направления на бъдещите нормативни предложения за реформа в областта на обществените отношения, свързани с ветеринарномедицинските въпроси, болестите по животните, зоонозите и ВЛП. |
| **1.3.** | Консултационен процес:  Настоящите консултации са част от работата по изготвяне на цялостна предварителна оценка на въздействието и ще приключат най-късно на етапа на оценка и сравнение на вариантите по количествено и качествено измерение на всички значителни икономически и/или социални, и/или екологични въздействия.  Консултациите не заместват обществените консултации по реда на чл. 26 от Закона за нормативни актове, съгласно който в процеса по изработване на проект на нормативен акт се провеждат обществени консултации с гражданите и юридическите лица.  Обществената консултация се открива за 30 дни.  Консултационният документ ще бъде публикуван на Портала за обществени консултации и на страницата на Министерството на земеделието, храните и горите. |
| **1.4.** | Относими документи и нормативни актове:  Основните закони, които уреждат обществените отношения, свързани с ветеринарномедицинските въпроси, болестите по животните, зоонозите и ВЛП са Закона за ветеринарномедицинската дейност и Закона за управление на агрохранителната верига и подзаконовите нормативни актове към тях. |
| **2. ОПИСАНИЕ НА ПРЕДЛОЖЕНИЕТО**  Целта на новият ЗВД е да се изготви рационална и модерна правна рамка, с която да се създаде нова национална ветеринарномедицинска нормативна уредба. Тя ще регулира обществените отношения, свързани с ветеринарномедицинските въпроси, болестите по животните, зоонозите и ВЛП. Чрез нея ще се повиши защитата на здравето на хората и животните и ще се осигури правилно прилагане на предложения пакет от актове на европейското право, отнасящи се до нормативни актове на институции на ЕС по агрохранителната верига.  С Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните (OВ L 84, 31.3.2016 г.) се регламентират правила за профилактика и контрол на болестите по животните, които се предават на животните или на хората. Регламентът има за цел подобряване на ранното откриване и контрол на болестите по животните, включително нововъзникващи заболявания, като поставя акцент на политиката за предотвратяване на появата на болести, вместо да се налага да ги контролира и ликвидира.  Предвидено е да се въведат критерии и стандарти, на които следва да отговарят Университетските ветеринарни болници с клиники, които са създадени с цел обучение на студенти, провеждане на профилиращи специализации, курсове по клинична ветеринарна медицина и развиване на научна и развойна дейност. Задължително условие за регистрацията на този тип заведения е те да се регистрират към университети, факултети и научни организации и в тях да работят хабилитирани лица.  По отношение на административното регулиране, което засяга въпросите, отнасящи се до режима на обектите, в които ще се отглеждат животни ще се променя като обособяват два – регистрационен и одобрителен. С цел намаляване на административната тежест за животновъдните обекти тип „лични стопанства“, където се отглеждат животни за лични нужди няма да се изисква проверка на място от страна на контролния орган и такъв обект ще се регистрира само чрез подаване на заявление от съответния оператор без такса.  За получаване на одобрение на останалите животновъдни обекти, независимо от вида на животните, които ще се отглеждат и капацитета им, освен предварително изпратени документи, ще се изисква извършване на проверка на място за съответствие на всички ветеринарномедицински изисквания в посочената сграда от оператора за пълна проследимост на дейността на обекта.  Предвид бързия растеж на търговията от разстояние на домашни любимци с неясен произход и здравен статус ще се регламентират специфични изисквания към такъв вид търговия, както и критерии за осъществяването на ефективен контрол чрез средства за комуникация от разстояние при спазване на Закона за защита на потребителите, Закона за електронната търговия и на подзаконовите нормативни актове по прилагането им.  Предвижда се доставчикът на услуги на търговия от разстояние на домашни любимци, управляващ средство за комуникация от разстояние, да се регистрира по определена процедура, като регистрацията да е безсрочна, но да подлежи на заличаване при определени обстоятелства.  С цел подобряване процесите на събиране на страничните животински продукти (СЖП), добити от лични стопанства се обсъжда възможността за изграждане на събирателни пунктове за събиране на умрели животни, отглеждани в лични стопанства и СЖП, в резултат от клане, предназначено за лично домашно потребление от населените места във всяка община. За всички собственици на такива животновъдни обекти ще отпадне задължението да търсят начин за тяхното унищожаване и обезвреждане. С регламентацията на кое точно място ще се събират посочените СЖП ще намалят случаите на безконтролното им изхвърляне навсякъде и ще се повиши ангажираността на обществото за опазването на околната среда, тъй като всеки пункт ще бъде одобряван съгласно съответните критерии.  В проектът се предвижда процедура за регистрация, както и определяне на изисквания към гробищни паркове за домашни любимци.  Регламент (ЕС) 2019/6на Европейския парламент и на Съвета от 11 декември 2018 година относно ветеринарните лекарствени продукти и за отмяна на Директива 2001/82/ЕО (OВ L 4, 7.1.2019 г.) (Регламент (ЕС) 2019/6) предопределя необходимостта от събиране на данни за продажба и употреба на антимикробни ВЛП относно постигане целта на Европейския зелен пакт за намаляване на продажбите на антимикробни средства, предназначени за селскостопанските животни и за използване в аквакултурите с 50 % в срок до 2030 г. Заложените цели са обвързани с новата правна и финансова рамка на Общата селскостопанска политика за следващия програмен период: 2021 – 2027 г.  Ще се определи процедура и за търговия с ВЛП от разстояние само на продукти, за които не се изисква ветеринарна рецепта, но отговарят на изискванията на Регламент (ЕС) 2019/6 и приложимото право на държавата членка, в която ВЛП се продават на дребно. Определени са изискванията за пускане на пазара, движение в рамките на Европейския съюз и въвеждане в съюза на ВЛП, инвитро диагностични ветеринарномедицински средства и козметични ветеринарни средства.  Предвижда се вноса, търговията, съхранението, употребата и предлагането на пазара на козметични ветеринарни средства да се извършва, само след издаден валиден сертификат за търговия. | |
| **3. ВЪПРОСИ ЗА ОБСЪЖДАНЕ**  Предложения и коментари по основните направления, посочени в концепцията.  Предложения за допълнителни въпроси, които следва да намерят решение в новия ЗВД:  **3.1. Разглеждане на възможност за регистрация на групова ветеринарномедицинска практика.**  Ще се въведе възможност за регистрация на групова ветеринарномедицинска практика. Собственик на ветеринарномедицинско заведение може да бъде физическо или юридическо лице, а управител на групова ветеринарномедицинска практика може да е само ветеринарен лекар, избран на общо ѝ събрание. Изборът на управителя трябва да се удостовери с протокол от общото събрание подписан от всички участващи в практиката.  За регистрация на групова ветеринарна практика, управителят на практиката ще подава заявление до директора на Областна дирекция по безопасност на храните, на територията, на която се намира практиката.  Предвидено е изискванията за груповите ветеринарномедицински практики да бъдат определени с наредба на министъра на земеделието, храните и горите.  Ветеринарните лекари, които упражняват ветеринарномедицинска практика във ветеринарномедицинско заведение или групова ветеринарномедицинска практика както и до момента ще трябва да имат личен щемпел по образец, утвърден от изпълнителния директор на БАБХ и Български ветеринарен съюз.  **3.2. Разглеждане на въвеждане на забрана за отглеждане на животни за добив на ценни кожи.**  През последните няколко години в Народно събрание са постъпили законопроекти за изменение и допълнение на ЗВД, свързани с въвеждането на забрана за отглеждане на животни за добив на ценни кожи на територията на страната. В тази връзка през 2017 г. Центърът за оценка на риска по хранителната верига (ЦОРХВ) организира и проведе кръгла маса със заинтересованите страни и изготви Научно становище[[1]](#footnote-1) за оценка на риска чрез анализ на информация, свързана с отглеждането на американска норка за ценни кожи в животновъдни обекти на територията на Република България (актуализирано няколко пъти до момента) съгласно, което е разгледано контролираното отглеждане на американска норка и са оценени някои основни рискове[[2]](#footnote-2):   * Риск от навлизане и разпространение на популацията в околната среда от фермите за норки – много вероятен и това става много бързо; * Риск от трайно установяване на устойчиви популации на американска норка в природата на Република България – много вероятен; * Риск от разпространение на популацията на американска норка в нови райони – много вероятен и видът ще продължи да се разпространява и бързо да колонизира райони, които все още са останали незаети; * Риск от замърсяване на околната среда; * Риск за общественото здраве и здравето на животните, по отношение на заболявания, в това число и зоонози, от които боледува и пренася американската норка и които могат да представляват риск за здравето на хората, селскостопанските и дивите животни; * Риск за благосъстоянието на норките, отглеждани във ферми, тъй като те са диви животни.   Пълна забрана за отглеждане на животни за ценни кожи в ЕС са въвели: Великобритания (през 2000 г., в сила от 2003 г.), Австрия (от 2004 г.), Нидерландия (от 1995 г. за лисици, от 1997 г. за чинчили, забраната за норки ще влезе в сила през 2024 г.), Словения (в сила от 2015 г.), Хърватия (в сила от 2017 г.) и Чехия (в сила от 2019 г.). В Унгария са разрешени само фермите за чинчили и зайци. В Испания предстои фермите за норки да бъдат затворени. Списъкът на държавите членки, забранили производството на ценни кожи, междувременно се е разширил с Люксембург и Белгия (последните 17 ферми за норки във Фландрия ще бъдат закрити през 2023 г.). Извън ЕС, забрана за отглеждане на животни за ценните им кожи е въведена в Сърбия, Босна и Херцеговина и Северна Македония. Страни като Германия, Швеция и Швейцария възприемат друг подход: не забраняват пряко дейността на фермите, но въвеждат много високи изисквания за отглеждане на животните. Така, въпреки че в Германия новите изисквания за хуманно отношение към животните влизат в сила през 2022 г., още през април 2019 г. е затворила последната останала ферма за ценни кожи. В Япония последната ферма за ценни кожи е закрита през 2016 г. Към настоящият момент действащи ферми за отглеждане на норки има в Дания, Франция, Гърция, Италия, Литва, Нидерландия, Испания, Швеция, Полша и Латвия. | |
| **4. ДОКУМЕНТИ, СЪПЪТСТВАЩИ КОНСУЛТАЦИЯТА**  Въпросник относно оценка на въздействието върху малките и средни предприятия на проекта на нов ЗВД. | |

1. <https://corhv.government.bg/files/%D0%A1%D1%82%D0%B0%D0%BD%D0%BE%D0%B2%D0%B8%D1%89%D0%B0%20%D0%B8%20%D0%BE%D1%86%D0%B5%D0%BD%D0%BA%D0%B0%20%D0%BD%D0%B0%20%D1%80%D0%B8%D1%81%D0%BA%D0%B0/02_%D0%97%D0%B4%D1%80%D0%B0%D0%B2%D0%B5%20%D0%BD%D0%B0%20%D0%B6%D0%B8%D0%B2%D0%BE%D1%82%D0%BD%D0%B8%D1%82%D0%B5%20%D0%B8%20%D1%85%D1%83%D0%BC%D0%B0%D0%BD%D0%BD%D0%BE%20%D0%BE%D1%82%D0%BD%D0%BE%D1%88%D0%B5%D0%BD%D0%B8%D0%B5%20%D0%BA%D1%8A%D0%BC%20%D1%82%D1%8F%D1%85/2017_09_27_SCIENTIFIC_OPINION-RISK-ASSESSMENT-MINK-FARM-BULGARIA_Georgiev_all.pdf> [↑](#footnote-ref-1)
2. <https://corhv.government.bg/files/2020_02_10_Aktualizirano_Stanovishte_CORHV_norki_fermi-last.pdf> [↑](#footnote-ref-2)